RESOLUCIÓN do 23 de abril de 2008 pola que se convoca un curso sobre fotografía dixital, que se desenvolverá a través da internet.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 05/05/2008

Dentro das actividades programadas para o ano 2008, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a realización dun curso sobre fotografía dixital, que se desenvolverá a través da internet, que deberá desenvolverse conforme as seguintes bases:
Obxectivos.
-Dotar o persoal dos corpos de seguridade dos coñecementos fundamentais para levar a cabo as tarefas máis importantes no campo da fotografía dixital aplicada á función policial, especialmente aos atestados por accidentes de tráfico.
Destinatarios.
Persoal das forzas e corpos de seguridade en xeral, terán preferencia os das policías locais e da policía autonómica.
Inscrición.
A inscrición dos participantes será totalmente gratuíta.
Prazas e selección
Ata 50 prazas, que serán outorgadas por rigorosa orde de entrada de solicitudes, terán en conta o disposto na alínea de destinatarios.
Solicitudes.
1. O persoal que desexe participar neste curso deberá presentar, cuberta á máquina ou con letra moi clara, a instancia que figura no anexo, ou o formulario de inscrición que estará operativo na páxina web da academia, deberá indicar unha conta de correo electrónico.
Todas aquelas persoas que formalicen a solicitude de participación deberán inscribirse como alumna/o na plataforma de formación en liña da academia, á que se accede a través da web
http://agasp.xunta.es
na alínea de Formación en liña.
Calquera continxencia para formalizar a inscrición na aula de formación en liña será atendida a través do teléfono 886 20 61 07, das 9.00 ás 14.00 horas.
2. O prazo para a presentación de instancias rematará o día 19 de maio ás 14.00 horas.
3. As instancias deberán enviarse á Academia Galega de Seguridade Pública, ao fax: 886 20 61 22.
Datas.
O curso realizarase desde o 26 de maio ao 17 de xuño e terá unha valoración de carga horaria de 25 horas lectivas.
Contido.
-Módulo fotográfico.
-Módulo policial.
-Módulo de edición fotográfica.
Relación de admitidos.
A relación de admitidos farase pública o día 21 de maio a partir das 14.00 horas, no taboleiro de anuncios da Academia Galega de Seguridade Pública e na páxina web
http://agasp.xunta.es.
As persoas comprendidas na listaxe disporán do prazo de dous días, a partir da data da publicación, para acceder á plataforma e inscribirse no curso. O prazo rematará o 22 de maio ás 24.00 horas.
Rematado este prazo, as persoas seleccionadas non inscritas perderan o dereito a participar no curso, e a academia procedería a cubrir as vacantes coa listaxe das reservas, segundo a orde correspondente. Esta inscrición faraa a academia e comunicarase por correo electrónico á persoa interesada.
O curso estará operativo o día 26 de maio ás 9.00 horas.
Requirimentos técnicos mínimos para os equipos dos alumnos.
Os requirimentos técnicos para usar a web dos cursos da AGASP (baseada nunha ferramenta de aprendizaxe electrónico ou e-learning son de nivel básico:
Hardware.
A configuración mínima dun PC doméstico (en xeral, calquera con menos de cinco anos) é suficiente.
Software.
Calquera navegador web actual (de versión recente) sobre calquera sistema operativo de uso común.
Por exemplo:
-En Windows pódense empregar o Mozilla Firefox, o Opera ou o Internet Explorer.
-En Linux pódese empregar o Firefox, o Konqueror ou o Opera.
Comunicacións.
Para acceder á estrutura de xestión do curso abonda unha conexión de baixa velocidade (por exemplo: unha conexión telefónica con módem a 40 Kbps permite interactuar comodamente coa ferramenta de xestión do curso).
Requirimentos mínimos da máquina fotográfica.
A realización dos casos prácticos require o uso dunha máquina fotográfica con funcións automáticas e manuais que permitan diversos modos de exposición -A, S, P, M.- e posibilidade de elixir parámetros como o ISO ou balance de brancos e compensación de exposición.
Desenvolvemento do curso.
Probas avaliativas.
Exames tipo test con tempo limitado.
1º módulo: temas 1 ao 12.
2º e 3º módulo: temas 13 ao 16.
A non superación dunha das probas implica a baixa no curso e o/a alumno/a non será avaliado ao remate do mesmo.
Proba presencial final:
Exame tipo test con tempo limitado.
Módulos 1º, 2º e 3º temas 1 ao 16.
Resolución dun caso práctico a presentar por escrito e en soporte informático.
Casos prácticos:
Durante o desenvolvemento do curso o alumnado participante deberá realizar unha serie de casos prácticos de acordo cun calendario de presentación; a non-realización dalgún no prazo establecido será sancionada coa baixa no curso. No suposto de que os exercicios non acaden un nivel de exixencia mínimo segundo o criterio do profesor, farase unha primeira advertencia ao alumnado e, de non atender a indicación, poderá ser dado de baixa no curso.
As probas avaliativas, agás a proba presencial final, e a realización dos casos prácticos farase a través da plataforma de formación en liña.
Unha vez rematado o curso e feita a avaliación correspondente, expediranse os diplomas ao alumnado participante, que, segundo o previsto na convocatoria, poderán acadar os seguintes:
Certificado de participación:
Exixencias:
-Superación das probas tipo test dos módulos 1, 2 e 3.
-Realización dos casos prácticos segundo as exixencias do profesor.
Certificado de aproveitamento:
Exixencias:
-As indicadas na epígrafe anterior.
-Proba presencial final do conxunto do curso.
-Realización dun caso práctico segundo o nivel de exixencia establecido polo profesor.
Proba final e certificado de aproveitamento.
O día 17 de xuño ás 17.30 horas, o alumnado que opte ao certificado de aproveitamento deberá superar a proba presencial final indicada. Noutro caso outorgaráselles certificado de participación activa. A proba final desenvolverase na sede da AGASP.
Incompatibilidade.
A participación neste curso resultará incompatible coa admisión do alumno noutra actividade da AGASP que se desenvolva por internet ou en edicións anteriores desta mesma temática.
Modificacións.
A Academia Galega de Seguridade Pública poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 23 de abril de 2008.
P.S. Disposición primeira Orde do 31
de xaneiro de 2008
(DOG nº 23, do 1-2-2008)
María Isabel Durántez Gil
Directora xeral de Interior
Ver referencia pdf "08500D011P039.PDF"